उपमेयर कप फुटबल : पूजाको दस गोल
राष्ट्रिय टिमकी डिफेन्डर पूजा रानाले अग्रपंक्तिमा खेल्दै एक्लैले दस गोल गरेपछि बासगढीले उपमेयर कप अन्तर नगर महिला फुटबलमा आइतबार शम्भुनाथ नगरपालिकालाई निरीह तुल्याउँदै १९–० को जित हात पारेको छ ।
काठमाडौँ — राष्ट्रिय टिमकी डिफेन्डर पूजा रानाले अग्रपंक्तिमा खेल्दै एक्लैले दस गोल गरेपछि बासगढीले उपमेयर कप अन्तर नगर महिला फुटबलमा आइतबार शम्भुनाथ नगरपालिकालाई निरीह तुल्याउँदै १९–० को जित हात पारेको छ ।पहिलो खेलमा घोराही तुलसीपुपर उपमहानगरपालिकासँग २–२ को बराबरी गर्दा दुवै गोल गरेकी पूजाले हलचोक मैदानमा शम्भुनाथविरुद्ध पाँचौं मिनेटमै गोलको खाता खोलेकी थिइन् । उनले १० र २१ औं मिनेटमा थप गोल गर्दै ह्याट्रिक पूरा गरेकी थिइन् । पहिलो हाफमा बासगढीले ८–० को अग्रता लिदा पाँच गोल गरेकी उनले निर्धारित ८० मिनेटको खेलको दोस्रो हाफमा पाँच गोल थपेकी थिइन् । लक्ष्मी चन्द र सुरक्षा सुखरियाले पनि ह्याट्रिक गरे ।समूह ‘ए’को प्रतिस्पर्धामा राष्ट्रिय टिमकी गोलपिकर अन्जना रानामगरले पनि दुई गोल गर्न भ्याइन् । उनले फ्रि–किकमार्फत् ६८ औं मिनेटमा व्यक्तिगत पहिलो गोल गरेकी थिइन् । गोलपोष्ट छाडेर अघि बढेकी उनले ‘ड्रिब्लिङ’ गर्दै अघि बढाएको बललाई ७५ औं मिनेटमा पोष्टको दिशा दिदै व्यक्तिगत दोस्रो गोल गरेकी थिइन् । बासगढीकी नानुमाया क्षत्रीले पनि इन्ज्युरी समयमा एक गोल गरिन् ।यसअघि दिनको पहिलो खेलमा घोराही तुलसीपुर उपमहानगरपालिकाले वालिङमाथि ५–० को जित हासिल गर्दै तीन अंक जोड्यो । त्यसमा अस्मिता रनपालले दुई तथा शान्ता नेपाली, सरस्वती हमाल र मनमाया दमाईले एक–एक गोल गरे ।